మద్రాసు అటవీ చట్టం, 1882

బ్రిటిషు వలస ప్రభుత్వం 1882 లో అమలు చేసిన మద్రాసు అటవీ చట్టంతో, మద్రాసు ప్రెసిడెన్సీ (ప్రస్తుత ఆంధ్రప్రదేశ్), గూడెం కొండల లోని విస్తారమైన అటవీ ప్రాంతాలను మూసివేసింది. ఆదివాసీలు తమ అటవీ ఆవాసాలలో స్వేచ్ఛగా తిరగకుండా నియంత్రించింది. పశువులను మేపుకోకుండా, కట్టెలు కొట్టకుండా, ఆహారాన్ని సేకరించనీయకుండా, పోడు వ్యవసాయం చేయకుండా వారిని నిరోధించింది.

 నేపథ్యం 
ప్రస్తుత ఆంధ్రప్రదేశ్‌ లోని గోదావరి జిల్లాలుగా పిలువబడే కొండలలో ఉన్న రంప పరిపాలనా ప్రాంతం దాదాపు  విస్తీర్ణంలో దాదాపు 28,000 మంది గిరిజన జనాభాతో ఉండేది. వారు సాంప్రదాయికంగా పోడు వ్యవసాయం చేసి తిండి గింజలను పండించుకునేవారు. ఈ పద్ధతిలో సాగు కోసం ప్రతి సంవత్సరం కొంత భాగం అడవిని తగలబెట్టేవారు.

గోదావరి ఏజెన్సీలోని భూముల నుండి వచ్చే ఆర్థిక ప్రయోజనాన్ని పెంచుకోవాలని బ్రిటిషు అధికారులు భావించారు. గిరిజన ప్రజల అవసరాలను పట్టించుకోకుండా, రైల్వేలు, ఓడల నిర్మాణం వంటి వాణిజ్య ప్రయోజనాల కోసం అధికారులు అడవులను తమ నియంత్రణలోకి తీసుకునే క్రమంలో సాంప్రదాయిక సాగు పద్ధతులు వారికి అడ్డంకిగా మారాయి. గిరిజన ప్రజలు వ్యవసాయం చేయలేక, పశువులను మేపలేక, ఆహారం సేకరించలేక ఆకలితో అలమటించారు. ఆ ప్రాంతంలో రోడ్డు నిర్మాణంలో వారిని బలవంతంగా కార్మికులుగా ఉపయోగించారు.

 చట్టం 
ఈ చట్టం పోడు వ్యవసాయాన్ని నిషేధించింది: "ఆ భూమిలో సాగు కోసం గానీ మరే ఇతర ప్రయోజనం కోసం గానీ కొత్తగా చెట్లను నరకకూడదు. ప్రభుత్వం తరపున రెవెన్యూ బోర్డు ముందస్తు అనుమతి లేకుండా ఆ భూమికి సంబంధించి పట్టా మంజూరు చేయబడదు. ఆ అనుమతి లేకుండా మంజూరు చేయబడిన పట్టాలు చెల్లవు."

ఈ చట్టం "రక్షిత అడవికి నిప్పు పెట్టడం, దానిని రగిలించడం, తగలబెట్టడం, ప్రమాదం కలిగే విధంగా మంటను వెలిగించడం; జిల్లా అటవీ అధికారి ఎప్పటికప్పుడు తెలియజేసే సీజనులోనూ, పద్ధతిలోనూ తప్ప మరేవిధంగానైనా మంటను రగిలించడం, ఉంచడం లేదా మోసుకెళ్లడం" మొదలైన పనులను నిషేధించింది. అలాగే "ఏదైనా చెట్టును పడగొట్టడం, గుర్తులు పెట్టడం, నరికివేయడం, పెకిలించడం, కాల్చడం, బెరడును తీసివేయడం, ఇతరత్రా దెబ్బతీయడం" మొదలైనవాటిని కూడా నిషేధించింది. కలపతో సంబంధం ఉన్న నేరాలకు శిక్షగా కనీసం రెండు సంవత్సరాల నుండి ఐదు సంవత్సరాల వరకు జైలు, కనీసం 7.500 నుండి 20,000 రూపాయల వరకు జరిమానా విధించారు.

"తుపాకి పేల్చడం, చేపలు పట్టడం, నీటిని విషపూరితం చేయడం, ఉచ్చులు అమర్చడం" వంటి అనేక ఇతర కార్యకలాపాలను కూడా ఈ చట్టం నిషేధించింది. ప్రభుత్వ నిబంధనలకు విరుద్ధంగా "పశువులను మేపడం", "సాగు కోసం లేదా మరే ఇతర ప్రయోజనం కోసమైనా భూమిని చదును చేయడం, సాగు చేయడం లేదా విచ్ఛిన్నం చేయడం" కూడా ఈ నిషేధాల్లో భాగం. ఈ నేరాలకు శిక్షగా ఆరు నెలల వరకు జైలు శిక్ష గానీ, 500 రూపాయల జరిమానా గానీ, రెండూ గానీ ఉంటాయి.

 పరిణామాలు 
1922 రంప తిరుగుబాటుకు దారితీసిన అంశాలలో ఈ చట్టం ఒకటి.

 మూలాలు 

వర్గం:భారతదేశంలో బ్రిటిషు పాలన